奉和襲美古杉三十韻
作者：陸龜蒙
朝代：唐

paragraphs: 衆木盡相遺，孤芳獨任奇。
鍤天形硉兀，當殿勢𢼮危。
恐是夸娥怒，教臨嶻嶭衰。
節穿開耳目，根癭坐熊羆。
世只論榮落，人誰問等衰。
有巔從日上，無葉與秋欺。
虎搏應難動，鵰蹲不敢遲。
戰鋒新缺齾，燒岸黑𪑿黧。
鬬死龍骸雜，爭奔鹿角差。
肢銷洪水腦，稜聳梵天眉。
磔索珊瑚湧，森嚴獬豸窺。
向空分犖指，衝浪出鯨鬐。
楊僕船橦在，蚩尤陣纛隳。
下連金粟固，高用鐵菱披。
挺若苻堅棰，浮於祖納椎。
崢嶸驚露鶴，䟐趚閡雲螭。
傍宇將支壓，撐霄欲抵隵。
背交蟲臂挶，相向鶻拳追。
格筆差猶立，階干卓未麾。
鬼神應暗畫，風雨恐潛移。
已覺寒松伏，偏宜后土疲。
好邀清嘯傲，堪映古茅茨。
材大應容蝎，年深必孕夔。
後雕依佛氏，初植必僧彌。
擁腫煩莊辯，槎牙費庾詞。
詠多靈符困，搜苦化權卑。
類既區中寡，朋當物外推。
蟠桃標日域，珠草侍仙墀。
真宰誠求夢，春工幸可醫。
若能噓嶰竹，猶足動華滋。